title: 2019 m. rugsėjo 10 d. Tarybos sprendimas (ES) 2019/1393, priimtas bendru sutarimu su išrinktu Komisijos Pirmininku,, kuriuo priimamas kitų asmenų, kuriuos Taryba siūlo skirti Europos Komisijos nariais, sąrašas

text:
10.9.2019

                  LT

                  Europos Sąjungos oficialusis leidinys

                  LI 233/1

         TARYBOS SPRENDIMAS (ES) 2019/1393,
         priimtas bendru sutarimu su išrinktu Komisijos Pirmininku,
         2019 m. rugsėjo 10 d.
         kuriuo priimamas kitų asmenų, kuriuos Taryba siūlo skirti Europos Komisijos nariais, sąrašas
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 17 straipsnio 3 bei 5 dalis ir 17 straipsnio 7 dalies antrą pastraipą,
         atsižvelgdama į 2013 m. gegužės 22 d. Europos Vadovų Tarybos sprendimą 2013/272/ES dėl Europos Komisijos narių skaičiaus (1),
         kadangi:

                     (1)

                     2019 m. spalio 31 d. baigiasi Europos Vadovų Tarybos sprendimu 2014/749/ES (2) paskirtos Komisijos kadencija;

                     (2)

                     naujos sudėties Komisija, kurią sudarytų po vieną kiekvienos valstybės narės pilietį, įskaitant Komisijos Pirmininką ir Sąjungos vyriausiąjį įgaliotinį užsienio reikalams ir saugumo politikai, turėtų būti paskirta kadencijai iki 2024 m. spalio 31 d.;

                     (3)

                     Europos Vadovų Taryba kandidate į Komisijos pirmininkus Europos Parlamentui pasiūlė Ursula VON DER LEYEN, o Europos Parlamentas savo 2019 m. liepos 16 d. plenarinėje sesijoje ją išrinko Komisijos Pirmininke;

                     (4)

                     Taryba bendru sutarimu su išrinkta Komisijos pirmininke turėtų priimti kitų asmenų, kuriuos ji siūlo skirti Komisijos nariais kadencijai iki 2024 m. spalio 31 d., sąrašą;

                     (5)

                     vadovaujantis ES sutarties 18 straipsnio 1 dalimi, Europos Vadovų Taryba, gavusi išrinktos Komisijos Pirmininkės sutikimą, 2019 m. rugpjūčio 5 d. paskyrė Josep BORRELL FONTELLES Sąjungos vyriausiuoju įgaliotiniu užsienio reikalams ir saugumo politikai;

                     (6)

                     2019 m. rugpjūčio 23 d. Taryba gavo JK nuolatinio atstovo Europos Sąjungoje laišką, kuriame teigiama:
                     „Kadangi 2019 m. spalio 31 d. Jungtinė Karalystė išstos iš Europos Sąjungos, liepos 25 d. Ministras Pirmininkas pranešė Bendruomenių Rūmams, kad JK neskirs į naująją Komisiją savo nario ir kad tuo neketinama sukliudyti ES paskirti naujos sudėties Komisiją.
                     Rašau norėdamas oficialiai patvirtinti, kad vadovaudamasi Ministro Pirmininko pareiškimu, Jungtinė Karalystė nepateiks kandidatūros į 2019–2024 m. Komisijos kolegijos narius.“;

                     (7)

                     vadovaujantis ES sutarties 17 straipsnio 7 dalies antra pastraipa, išrinkta Komisijos Pirmininkė pranešė apie savo sutikimą;

                     (8)

                     vadovaujantis ES sutarties 17 straipsnio 7 dalies trečia pastraipa, Pirmininką, Sąjungos vyriausiąjį įgaliotinį užsienio reikalams ir saugumo politikai ir kitus Komisijos narius balsuodamas už juos visus kartu tvirtina Europos Parlamentas,

               PRIĖMĖ ŠĮ SPRENDIMĄ:

            1 straipsnis
            Taryba, bendru sutarimu su išrinkta Komisijos Pirmininke Ursula VON DER LEYEN, Komisijos nariais kadencijai iki 2024 m. spalio 31 d. siūlo skirti šiuos asmenis:

                        Helena DALLI

                        Valdis DOMBROVSKIS

                        Elisa FERREIRA

                        Mariya GABRIEL

                        Paolo GENTILONI

                        Sylvie GOULARD

                        Johannes HAHN

                        Phil HOGAN

                        Ylva JOHANSSON

                        Věra JOUROVÁ

                        Stella KYRIAKIDES

                        Janez LENARČIČ

                        Rovana PLUMB

                        Didier REYNDERS

                        Margaritis SCHINAS

                        Nicolas SCHMIT

                        Maroš ŠEFČOVIČ

                        Kadri SIMSON

                        Virginijus SINKEVIČIUS

                        Dubravka ŠUICA

                        Frans TIMMERMANS

                        László TRÓCSÁNYI

                        Jutta URPILAINEN

                        Margrethe VESTAGER

                        Janusz WOJCIECHOWSKI

                  kartu su

                        Josep BORRELL FONTELLES, paskirtu Sąjungos vyriausiuoju įgaliotiniu užsienio reikalams ir saugumo politikai.

            2 straipsnis
            Šis sprendimas pateikiamas Europos Parlamentui.

            3 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Briuselyje 2019 m. rugsėjo 10 d.

                  Tarybos vardu

                  Pirmininkė

               T. TUPPURAINEN

            (1)  OL L 165, 2013 6 18, p. 98.

            (2)  2014 m. spalio 23 d. Europos Vadovų Tarybos sprendimas 2014/749/ES, kuriuo skiriama Europos Komisiją (OL L 311, 2014 10 31, p. 36).


title: 2019 m. rugsėjo 26 d. Tarybos sprendimas (BUSP) 2019/1595, kuriuo iš dalies keičiamas Sprendimas (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA)

text:
27.9.2019

                  LT

                  Europos Sąjungos oficialusis leidinys

                  L 248/73

         TARYBOS SPRENDIMAS (BUSP) 2019/1595
         2019 m. rugsėjo 26 d.
         kuriuo iš dalies keičiamas Sprendimas (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2015 m. gegužės 18 d. Taryba priėmė Sprendimą (BUSP) 2015/778 (1) dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA);

                     (2)

                     2019 m. kovo 29 d. Taryba Sprendimu (BUSP) 2019/535 (2) pratęsė Sprendimo (BUSP) 2015/778 galiojimą iki 2019 m. rugsėjo 30 d.;

                     (3)

                     2019 m. rugsėjo 12 d. Politinis ir saugumo komitetas sutiko pratęsti EUNAVFOR MED operacijos SOPHIA įgaliojimus šešiems mėnesiams. Sprendimas (BUSP) 2015/778 turėtų būti atitinkamai iš dalies pakeistas;

                     (4)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus. Todėl Danija nedalyvauja priimant šį sprendimą, jis nėra jai privalomas ar taikomas ir ji nedalyvauja finansuojant šią operaciją,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2015/778 iš dalies keičiamas taip:

                        1)

                        11 straipsnis papildomas šia dalimi:

                           „7.   Laikotarpio nuo 2019 m. spalio 1 d. iki 2020 m. kovo 31 d. EUNAVFOR MED operacijos SOPHIA bendrų išlaidų orientacinė suma – 3 059 000 EUR. Sprendimo (BUSP) 2015/528 25 straipsnio 1 dalyje nurodyta orientacinės sumos procentinė dalis – 15 % įsipareigojimams ir 0 % mokėjimams.“;

                        2)

                        13 straipsnio antra pastraipa pakeičiama taip:
                        „EUNAVFOR MED operacija SOPHIA baigiasi 2020 m. kovo 31 d.“

            2 straipsnis
            Šis sprendimas įsigalioja jo priėmimo dieną.
            Jis taikomas nuo 2019 m. spalio 1 d.

            Priimta Briuselyje 2019 m. rugsėjo 26 d.

                  Tarybos vardu

                  Pirmininkas

               T. HARAKKA

            (1)  2015 m. gegužės 18 d. Tarybos sprendimas (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) (OL L 122, 2015 5 19, p. 31).

            (2)  2019 m. kovo 29 d. Tarybos sprendimas (BUSP) 2019/535, kuriuo iš dalies keičiamas Sprendimas (BUSP) 2015/778 dėl Europos Sąjungos karinės operacijos Viduržemio jūros regiono pietų centrinėje dalyje (EUNAVFOR MED operacija SOPHIA) (OL L 92, 2019 4 1, p. 1).


title: 2019 m. kovo 26 d. Europos Parlamento sprendimas (ES, Euratomas) 2019/1414 dėl Mažųjų ir vidutinių įmonių reikalų vykdomosios įstaigos 2017 finansinių metų biudžeto įvykdymo patvirtinimo

text:
27.9.2019

               LT

               Europos Sąjungos oficialusis leidinys

               L 249/87

      EUROPOS PARLAMENTO SPRENDIMAS (ES, Euratomas) 2019/1414
      2019 m. kovo 26 d.
      dėl Mažųjų ir vidutinių įmonių reikalų vykdomosios įstaigos 2017 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018) 521 – C8-0318/2018) (2),

                  —

                  atsižvelgdamas į Mažųjų ir vidutinių įmonių reikalų vykdomosios įstaigos 2017 finansinių metų galutines metines ataskaitas (3),

                  —

                  atsižvelgdamas į Komisijos ataskaitą dėl tolesnių veiksmų, susijusių su 2016 finansinių metų biudžeto įvykdymo patvirtinimu (COM(2018) 545), ir į prie jos pridėtą (-us) Komisijos tarnybų darbo dokumentą (-us),

                  —

                  atsižvelgdamas į Komisijos 2017 m. atlikto vidaus audito metinę ataskaitą biudžeto įvykdymą tvirtinančiai institucijai (COM(2018) 661) ir pridedamą Komisijos tarnybų darbo dokumentą (SWD(2018) 429),

                  —

                  atsižvelgdamas į Audito Rūmų ataskaitą dėl Mažųjų ir vidutinių įmonių reikalų vykdomosios įstaigos 2017 finansinių metų metinių ataskaitų kartu su Įstaigos atsakymu (4),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

                  —

                  atsižvelgdamas į 2019 m. vasario 12 d. Tarybos rekomendaciją dėl patvirtinimo, kad Komisija įvykdė 2017 finansinių metų bendrąjį biudžetą (05826/2019 – C8-0054/2019),

                  —

                  atsižvelgdamas į Sutarties dėl Europos Sąjungos veikimo 317, 318 ir 319 straipsnius,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (7), ypač į jo 69, 260, 261 ir 262 straipsnius,

                  —

                  atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (8), įstatus, ypač į jo 14 straipsnio 3 dalį,

                  —

                  atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (9), įstatus, ypač į jo 66 straipsnio pirmą ir antrą pastraipas,

                  —

                  atsižvelgdamas į 2013 m. gruodžio 17 d. Komisijos įgyvendinimo sprendimą 2013/771/ES, kuriuo įsteigiama Mažųjų ir vidutinių įmonių reikalų vykdomoji įstaiga ir panaikinami sprendimai 2004/20/EB ir 2007/372/EB (10),

                  —

                  atsižvelgdamas į Darbo tvarkos taisyklių 93 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8-0110/2019),

                  A.

                  kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis, savo atsakomybe ir atsižvelgdama į patikimo finansų valdymo principus;

         1.

            patvirtina Mažųjų ir vidutinių įmonių reikalų vykdomosios įstaigos direktoriui, kad Įstaigos 2017 finansinių metų biudžetas įvykdytas;

         2.

            išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, ir 2019 m. kovo 26 d. rezoliucijoje dėl Audito Rūmų specialiųjų ataskaitų vykdant Komisijos 2017 finansinių metų biudžeto įvykdymo patvirtinimo procedūrą (11);

         3.

            paveda Pirmininkui perduoti šį sprendimą, sprendimą dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Mažųjų ir vidutinių įmonių reikalų vykdomosios įstaigos direktoriui, Tarybai, Komisijai, Europos Sąjungos Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28, p. 1.

         (2)  OL C 348, 2018 9 28, p. 1.

         (3)  OL C 413, 2018 11 14, p. 11.

         (4)  OL C 434, 2018 11 30, p. 16.

         (5)  OL C 434, 2018 11 30, p. 213.

         (6)  OL L 298, 2012 10 26, p. 1.

         (7)  OL L 193, 2018 7 30, p. 1.

         (8)  OL L 11, 2003 1 16, p. 1.

         (9)  OL L 297, 2004 9 22, p. 6.

         (10)  OL L 341, 2013 12 18, p. 73.

         (11)  Priimti tekstai, P8_TA(2019)0243 (žr. šio Oficialiojo leidinio p. 59).


title: 2019 m. spalio 23 d. Europos Parlamento ir Tarybos sprendimas (ES) 2019/1798, kuriuo skiriamas Europos prokuratūros Europos vyriausiasis prokuroras

text:
28.10.2019

                  LT

                  Europos Sąjungos oficialusis leidinys

                  L 274/1

         EUROPOS PARLAMENTO IR TARYBOS SPRENDIMAS (ES) 2019/1798
         2019 m. spalio 14 d.
         kuriuo skiriamas Europos prokuratūros Europos vyriausiasis prokuroras
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1), ypač į jo 14 straipsnį,
         atsižvelgdami į 2018 m. liepos 13 d. Tarybos įgyvendinimo sprendimą (ES) 2018/1696 dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių (2),
         atsižvelgdami į 2018 m. rugsėjo 18 d. Tarybos sprendimą (ES) 2018/1275, kuriuo, kaip nustatyta Reglamento (ES) 2017/1939 14 straipsnio 3 dalyje, skiriami atrankos komisijos nariai (3),
         atsižvelgdami į pasiūlymą dėl galutinio kandidatų sąrašo, 2019 m. vasario 4 d. atrankos komisijos parengtą pagal Įgyvendinimo sprendimą (ES) 2018/1696, siekiant paskirti Europos prokuratūros Europos vyriausiąjį prokurorą,
         kadangi:

                     (1)

                     Europos prokuratūra buvo įsteigta Reglamentu (ES) 2017/1939. Už Europos prokuratūros įsteigimą ir pradinę administracinę veiklą, kol Europos prokuratūra įgis pakankamai pajėgumų savo biudžetui vykdyti, yra atsakinga Komisija;

                     (2)

                     Europos vyriausiasis prokuroras yra Europos prokuratūros vadovas ir organizuoja Europos prokuratūros darbą, vadovauja jos veiklai ir priima sprendimus pagal Reglamentą (ES) 2017/1939 ir Europos prokuratūros vidaus darbo tvarkos taisykles. Europos prokuratūros kolegiją sudaro Europos vyriausiasis prokuroras ir po vieną Europos prokurorą iš kiekvienos valstybės narės;

                     (3)

                     pagal Reglamento (ES) 2017/1939 120 straipsnio 2 dalies antrą pastraipą, kai tik Europos prokuratūra bus įsteigta, ji šiuo reglamentu jai priskirtas tyrimo ir baudžiamojo persekiojimo užduotis prisiima tą dieną, kuri Europos vyriausiojo prokuroro siūlymu turi būti nustatyta Komisijos sprendimu;

                     (4)

                     todėl būtina bendru Europos Parlamento ir Tarybos sutarimu paskirti Europos prokuratūros Europos vyriausiąjį prokurorą;

                     (5)

                     2018 m. lapkričio 19 d.Europos Sąjungos oficialiajame leidinyje buvo paskelbtas skelbimas apie laisvą Europos vyriausiojo prokuroro (AD 15 lygio laikinojo darbuotojo) darbo vietą (4);

                     (6)

                     Įgyvendinimo sprendimu (ES) 2018/1696 nustatytos Reglamento (ES) 2017/1939 14 straipsnio 3 dalyje numatytos atrankos komisijos veiklos taisyklės (toliau – atrankos komisijos veiklos taisyklės);

                     (7)

                     pagal atrankos komisijos veiklos taisyklių VII.1 taisyklės pirmą pastraipą atrankos komisija sudarė trijų kandidatų galutinį sąrašą ir Europos Parlamentui bei Tarybai atitinkamai 2019 m. vasario 4 d. ir 2019 m. vasario 14 d. nusiųstuose laiškuose nurodė priežastis, dėl kurių kandidatai buvo įtraukti į galutinį sąrašą. Europos Parlamentas ir Taryba turėtų bendru sutarimu vieną iš į galutinį sąrašą įtrauktų kandidatų paskirti Europos vyriausiuoju prokuroru. Pagal atrankos komisijos veiklos taisyklių VII.1 taisyklės antrą pastraipą atrankos komisija suteikė įvertinimą kandidatams pagal jų kvalifikaciją ir patirtį. Tokį įvertinimą atrankos komisija pateikia savo nuožiūra išdėstydama kandidatus pirmumo tvarka, tačiau Europos Parlamentui ir Tarybai jis nėra privaloma;

                     (8)

                     2019 m. vasario 26 d. visi trys į galutinį sąrašą įtraukti kandidatai buvo išklausyti Europos Parlamento Piliečių laisvių, teisingumo ir vidaus reikalų komitete ir Europos Parlamento Biudžeto kontrolės komitete. 2019 m. kovo 7 d. Europos Parlamento Pirmininkų sueiga nusprendė, kad Europos Parlamento kandidatė bus Laura Codruța KÖVESI, ir 2019 m. liepos 18 d. tą poziciją patvirtino;

                     (9)

                     2019 m. vasario 20 d. valstybių narių Vyriausybių Nuolatinių atstovų komitetas (COREPER), vadovaudamasis savo 2019 m. vasario 15 d. patvirtintu vidaus procesu, surengė preliminarų balsavimą, kad nustatytų Tarybos poziciją diskusijoms su Europos Parlamento atstovais. Po tų diskusijų 2019 m. rugsėjo 19 d. COREPER pritarė Laura Codruța KÖVESI paskyrimui Europos vyriausiąja prokurore;

                     (10)

                     Europos prokuratūros Europos vyriausiasis prokuroras bendru Europos Parlamento ir Tarybos sutarimu turi būti paskirtas septynerių metų kadencijai, kuri negali būti pratęsiama, prasidedančiai nuo šio sprendimo įsigaliojimo dienos;

                     (11)

                     po bendrų abiejų institucijų paskirtų derybų grupių posėdžių Europos Parlamentas ir Taryba pasiekė bendrą sutarimą dėl Europos vyriausiojo prokuroro paskyrimo;

                     (12)

                     skirdamos Laura Codruța KÖVESI abi institucijos įvertino kandidatų nuopelnus, atsižvelgdamos į atrankos komisijos nurodytas priežastis,

               PRIĖMĖ ŠĮ SPRENDIMĄ:

            1 straipsnis
            Laura Codruța KÖVESI skiriama Europos prokuratūros Europos vyriausiąja prokurore, suteikiant jai AD 15 lygio laikinojo darbuotojo statusą, septynerių metų kadencijai, kuri negali būti pratęsta, prasidedančiai nuo 2019 m. spalio 31 d.

            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Liuksemburge 2019 m. spalio 14 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkė

               T. TUPPURAINEN

            (1)  OL L 283, 2017 10 31, p. 1.

            (2)  OL L 282, 2018 11 12, p. 8.

            (3)  OL L 238, 2018 9 21, p. 92.

            (4)  OL C 418 A, 2018 11 19, p. 1.


title: Tarybos sprendimas (ES) 2019/1800 2019 m. spalio 24 d. dėl valstybių narių Europos plėtros fondui mokėtinų finansinių įnašų, įskaitant 2021 m. sumos viršutinę ribą, metinę 2020 m. sumą, pirmąją 2020 m. įnašo dalį ir preliminarią neprivalomą tikėtinų metinių 2022 m. ir 2023 m. įnašų sumų prognozę

text:
28.10.2019

                  LT

                  Europos Sąjungos oficialusis leidinys

                  L 274/9

         TARYBOS SPRENDIMAS (ES) 2019/1800
         2019 m. spalio 24 d.
         dėl valstybių narių Europos plėtros fondui mokėtinų finansinių įnašų, įskaitant 2021 m. sumos viršutinę ribą, metinę 2020 m. sumą, pirmąją 2020 m. įnašo dalį ir preliminarią neprivalomą tikėtinų metinių 2022 m. ir 2023 m. įnašų sumų prognozę
         EUROPOS SĄJUNGOS TARYBA,
         atsižvelgdama į Europos Sąjungos sutartį ir Sutartį dėl Europos Sąjungos veikimo, atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1), ypač į jo 7 straipsnį,
         atsižvelgdama į 2018 m. lapkričio 26 d. Tarybos reglamentą (ES) 2018/1877 dėl 11-ajam Europos plėtros fondui taikomo finansinio reglamento (2) (toliau – 11-ajam EPF taikomas finansinis reglamentas), ypač į jo 19 straipsnio 2 dalį,
         atsižvelgdama į Europos Komisijos pasiūlymą,
         kadangi:

                     (1)

                     pagal 11-ajam EPF taikomo finansinio reglamento 19–22 straipsniuose nustatytą tvarką ir atsižvelgiant į pasiūlymą dėl Europos plėtros fondo (EPF) įtraukimo į biudžetą, kaip nurodyta Komisijos pasiūlyme dėl išorės finansavimo priemonės laikotarpiu po 2020 m., ne vėliau kaip 2019 m. spalio 15 d. Komisija turi pateikti pasiūlymą, kuriame nurodoma a) 2021 m. įnašo sumos viršutinė riba; b) metinė 2020 m. įnašo suma; c) pirmosios 2020 m. įnašo dalies suma ir d) preliminari neprivaloma tikėtinų metinių 2022–2023 m. įnašų sumų prognozė;

                     (2)

                     pagal 11-ajam EPF taikomo finansinio reglamento 46 straipsnį Europos investicijų bankas (EIB) atsiuntė Komisijai atnaujintas jo valdomų priemonių įsipareigojimų ir mokėjimų sąmatas;

                     (3)

                     11-ajam EPF taikomo finansinio reglamento 20 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems EPF. Todėl turėtų būti teikiamas kvietimas pagal 10-ąjį EPF lėšas skirti EIB, o pagal 11-ąjį EPF – Komisijai;

                     (4)

                     remdamasi Komisijos pasiūlymu, 2019 m. birželio 26 d. Taryba priėmė Sprendimą (ES) 2019/1093 (3), kuriuo nustatė, kad valstybių narių Komisijai ir EIB mokėtina EPF metinė 2020 m. įnašo suma yra atitinkamai 4 400 000 000 EUR ir 300 000 000 EUR,

               PRIĖMĖ ŠĮ SPRENDIMĄ:

            1 straipsnis
            Valstybių narių EPF metinės 2021 m. įnašų sumos viršutinė riba yra 4 000 000 000 EUR. 3 700 000 000 EUR skiriama Komisijai ir 300 000 000 EUR – EIB.

            2 straipsnis
            Valstybių narių EPF metinė 2020 m. įnašų suma yra 4 700 000 000 EUR. 4 400 000 000 EUR skiriama Komisijai ir 300 000 000 EUR – EIB.

            3 straipsnis
            Kiekvienos valstybės narės Komisijai ir EIB mokėtinos EPF pirmosios 2020 m. įnašų dalys nustatytos šio sprendimo priede pateiktoje lentelėje.

            4 straipsnis
            Preliminari neprivaloma tikėtinų metinių 2022 m. įnašų sumų prognozė yra 2 700 000 000 EUR Komisijai ir 300 000 000 EUR – EIB, o 2023 m. prognozė 2 000 000 000 EUR Komisijai ir 100 000 000 EUR – EIB.

            5 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. spalio 24 d.

                  Tarybos vardu

                  Pirmininkė

               A.-K. PEKONEN

            (1)  OL L 210, 2013 8 6, p. 1.

            (2)  OL L 307, 2018 12 3, p. 1.

            (3)  2019 m. birželio 26 d. Tarybos Sprendimas (ES) 2019/1093 dėl valstybių narių Europos plėtros fondui mokėtinų finansinių įnašų, įskaitant 2019 m. antrąją įnašo dalį ir patikslintą 2020 m. metinių įnašų sumą (OL L 173, 2019 6 27, p. 49).

            PRIEDAS

                        VALSTYBĖ NARĖ

                        10-asis EPF %

                        11-asis EPF %

                        Pirmoji 2020 m. įnašo dalis (EUR)

                        Iš viso

                        Komisija

                        EIB

                        11-asis EPF

                        10-asis EPF

                        BELGIJA

                        3,53

                        3,24927

                        58 486 860,00

                        3 530 000,00

                        62 016 860,00

                        BULGARIJA

                        0,14

                        0,21853

                        3 933 540,00

                        140 000,00

                        4 073 540,00

                        ČEKIJA

                        0,51

                        0,79745

                        14 354 100,00

                        510 000,00

                        14 864 100,00

                        DANIJA

                        2,00

                        1,98045

                        35 648 100,00

                        2 000 000,00

                        37 648 100,00

                        VOKIETIJA

                        20,50

                        20,57980

                        370 436 400,00

                        20 500 000,00

                        390 936 400,00

                        ESTIJA

                        0,05

                        0,08635

                        1 554 300,00

                        50 000,00

                        1 604 300,00

                        AIRIJA

                        0,91

                        0,94006

                        16 921 080,00

                        910 000,00

                        17 831 080,00

                        GRAIKIJA

                        1,47

                        1,50735

                        27 132 300,00

                        1 470 000,00

                        28 602 300,00

                        ISPANIJA

                        7,85

                        7,93248

                        142 784 640,00

                        7 850 000,00

                        150 634 640,00

                        PRANCŪZIJA

                        19,55

                        17,81269

                        320 628 420,00

                        19 550 000,00

                        340 178 420,00

                        KROATIJA

                        0,00

                        0,22518

                        4 053 240,00

                        0,00

                        4 053 240,00

                        ITALIJA

                        12,86

                        12,53009

                        225 541 620,00

                        12 860 000,00

                        238 401 620,00

                        KIPRAS

                        0,09

                        0,11162

                        2 009 160,00

                        90 000,00

                        2 099 160,00

                        LATVIJA

                        0,07

                        0,11612

                        2 090 160,00

                        70 000,00

                        2 160 160,00

                        LIETUVA

                        0,12

                        0,18077

                        3 253 860,00

                        120 000,00

                        3 373 860,00

                        LIUKSEMBURGAS

                        0,27

                        0,25509

                        4 591 620,00

                        270 000,00

                        4 861 620,00

                        VENGRIJA

                        0,55

                        0,61456

                        11 062 080,00

                        550 000,00

                        11 612 080,00

                        MALTA

                        0,03

                        0,03801

                        684 180,00

                        30 000,00

                        714 180,00

                        NYDERLANDAI

                        4,85

                        4,77678

                        85 982 040,00

                        4 850 000,00

                        90 832 040,00

                        AUSTRIJA

                        2,41

                        2,39757

                        43 156 260,00

                        2 410 000,00

                        45 566 260,00

                        LENKIJA

                        1,30

                        2,00734

                        36 132 120,00

                        1 300 000,00

                        37 432 120,00

                        PORTUGALIJA

                        1,15

                        1,19679

                        21 542 220,00

                        1 150 000,00

                        22 692 220,00

                        RUMUNIJA

                        0,37

                        0,71815

                        12 926 700,00

                        370 000,00

                        13 296 700,00

                        SLOVĖNIJA

                        0,18

                        0,22452

                        4 041 360,00

                        180 000,00

                        4 221 360,00

                        SLOVAKIJA

                        0,21

                        0,37616

                        6 770 880,00

                        210 000,00

                        6 980 880,00

                        SUOMIJA

                        1,47

                        1,50909

                        27 163 620,00

                        1 470 000,00

                        28 633 620,00

                        ŠVEDIJA

                        2,74

                        2,93911

                        52 903 980,00

                        2 740 000,00

                        55 643 980,00

                        JUNGTINĖ KARALYSTĖ

                        14,82

                        14,67862

                        264 215 160,00

                        14 820 000,00

                        279 035 160,00

                        IŠ VISO ES 28

                        100,00

                        100,00

                        1 800 000 000,00

                        100 000 000,00

                        1 900 000 000,00


title: Tarybos sprendimas (ES) 2019/1801 2019 m. spalio 24 d. dėl valstybių narių Europos plėtros fondui mokėtinų finansinių įnašų, įskaitant trečiąją 2019 m. įnašo dalį

text:
28.10.2019

                  LT

                  Europos Sąjungos oficialusis leidinys

                  L 274/12

         TARYBOS SPRENDIMAS (ES) 2019/1801
         2019 m. spalio 24 d.
         dėl valstybių narių Europos plėtros fondui mokėtinų finansinių įnašų, įskaitant trečiąją 2019 m. įnašo dalį
         EUROPOS SĄJUNGOS TARYBA,
         atsižvelgdama į Europos Sąjungos sutartį ir į Sutartį dėl Europos Sąjungos veikimo,
         atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1), ypač į jo 7 straipsnį,
         atsižvelgdama į 2018 m. lapkričio 26 d. Tarybos reglamentą (ES) 2018/1877 dėl 11-ajam Europos plėtros fondui taikomo finansinio reglamento (2) (toliau – 11-ajam EPF taikomas finansinis reglamentas), ypač į jo 19 straipsnio 5 dalį,
         atsižvelgdama į Europos Komisijos pasiūlymą,
         kadangi:

                     (1)

                     pagal 11-ajam EPF taikomo finansinio reglamento 19 straipsnyje nustatytą tvarką ne vėliau kaip 2019 m. spalio 10 d. Komisija turi pateikti pasiūlymą, kuriame nurodoma a) trečiosios 2019 m. įnašo dalies suma ir b) patikslinta metinė 2019 m. įnašo suma, jei suma neatitinka realių poreikių;

                     (2)

                     pagal 11-ajam EPF taikomo finansinio reglamento 46 straipsnį Europos investicijų bankas (EIB) atsiuntė Komisijai atnaujintas jo valdomų priemonių įsipareigojimų ir mokėjimų sąmatas;

                     (3)

                     11-ajam EPF taikomo finansinio reglamento 20 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems Europos plėtros fondams (EPF). Todėl turėtų būti teikiamas kvietimas pagal 10-ąjį EPF lėšas skirti EIB, o pagal 11-ąjį EPF – Komisijai;

                     (4)

                     remdamasi Komisijos pasiūlymu, 2018 m. lapkričio 12 d. Taryba priėmė Sprendimą (ES) 2018/1715 (3), kuriuo nustatė, kad valstybių narių Komisijai ir EIB mokėtina metinė 2019 m. EPF įnašo suma yra atitinkamai 4 400 000 000 EUR ir 300 000 000 EUR,

               PRIĖMĖ ŠĮ SPRENDIMĄ:

            1 straipsnis
            Kiekvienos valstybės narės Komisijai ir EIB mokėtinos EPF trečiosios 2019 m. įnašo dalys nustatytos šio sprendimo priede pateiktoje lentelėje.

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. spalio 24 d.

                  Tarybos vardu

                  Pirmininkė

               A.-K. PEKONEN

            (1)  OL L 210, 2013 8 6, p. 1.

            (2)  OL L 307, 2018 12 3, p. 1.

            (3)  2018 m. lapkričio 12 d. Tarybos sprendimas (ES) 2018/1715 dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę (OL L 286, 2018 11 14, p. 30).

            PRIEDAS

                        VALSTYBĖ NARĖ

                        10-sis EPF %

                        11-asis EPF %

                        Trečioji 2019 m. įnašo dalis (EUR)

                        Iš viso

                        Komisija

                        EIB

                        11-asis EPF

                        10-asis EPF

                        BELGIJA

                        3,53

                        3,24927

                        29 243 430,00

                        3 530 000,00

                        32 773 430,00

                        BULGARIJA

                        0,14

                        0,21853

                        1 966 770,00

                        140 000,00

                        2 106 770,00

                        ČEKIJA

                        0,51

                        0,79745

                        7 177 050,00

                        510 000,00

                        7 687 050,00

                        DANIJA

                        2,00

                        1,98045

                        17 824 050,00

                        2 000 000,00

                        19 824 050,00

                        VOKIETIJA

                        20,50

                        20,57980

                        185 218 200,00

                        20 500 000,00

                        205 718 200,00

                        ESTIJA

                        0,05

                        0,08635

                        777 150,00

                        50 000,00

                        827 150,00

                        AIRIJA

                        0,91

                        0,94006

                        8 460 540,00

                        910 000,00

                        9 370 540,00

                        GRAIKIJA

                        1,47

                        1,50735

                        13 566 150,00

                        1 470 000,00

                        15 036 150,00

                        ISPANIJA

                        7,85

                        7,93248

                        71 392 320,00

                        7 850 000,00

                        79 242 320,00

                        PRANCŪZIJA

                        19,55

                        17,81269

                        160 314 210,00

                        19 550 000,00

                        179 864 210,00

                        KROATIJA

                        0,00

                        0,22518

                        2 026 620,00

                        0,00

                        2 026 620,00

                        ITALIJA

                        12,86

                        12,53009

                        112 770 810,00

                        12 860 000,00

                        125 630 810,00

                        KIPRAS

                        0,09

                        0,11162

                        1 004 580,00

                        90 000,00

                        1 094 580,00

                        LATVIJA

                        0,07

                        0,11612

                        1 045 080,00

                        70 000,00

                        1 115 080,00

                        LIETUVA

                        0,12

                        0,18077

                        1 626 930,00

                        120 000,00

                        1 746 930,00

                        LIUKSEMBURGAS

                        0,27

                        0,25509

                        2 295 810,00

                        270 000,00

                        2 565 810,00

                        VENGRIJA

                        0,55

                        0,61456

                        5 531 040,00

                        550 000,00

                        6 081 040,00

                        MALTA

                        0,03

                        0,03801

                        342 090,00

                        30 000,00

                        372 090,00

                        NYDERLANDAI

                        4,85

                        4,77678

                        42 991 020,00

                        4 850 000,00

                        47 841 020,00

                        AUSTRIJA

                        2,41

                        2,39757

                        21 578 130,00

                        2 410 000,00

                        23 988 130,00

                        LENKIJA

                        1,30

                        2,00734

                        18 066 060,00

                        1 300 000,00

                        19 366 060,00

                        PORTUGALIJA

                        1,15

                        1,19679

                        10 771 110,00

                        1 150 000,00

                        11 921 110,00

                        RUMUNIJA

                        0,37

                        0,71815

                        6 463 350,00

                        370 000,00

                        6 833 350,00

                        SLOVĖNIJA

                        0,18

                        0,22452

                        2 020 680,00

                        180 000,00

                        2 200 680,00

                        SLOVAKIJA

                        0,21

                        0,37616

                        3 385 440,00

                        210 000,00

                        3 595 440,00

                        SUOMIJA

                        1,47

                        1,50909

                        13 581 810,00

                        1 470 000,00

                        15 051 810,00

                        ŠVEDIJA

                        2,74

                        2,93911

                        26 451 990,00

                        2 740 000,00

                        29 191 990,00

                        JUNGTINĖ KARALYSTĖ

                        14,82

                        14,67862

                        132 107 580,00

                        14 820 000,00

                        146 927 580,00

                        IŠ VISO ES 28

                        100,00

                        100,00

                        900 000 000,00

                        100 000 000,00

                        1 000 000 000,00


title: Tarybos sprendimas (ES) 2019/1750 2019 m. spalio 21 d. kuriuo iš dalies keičiamas Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (Tekstas svarbus EEE)

text:
28.10.2019

                  LT

                  Europos Sąjungos oficialusis leidinys

                  LI 274/1

         TARYBOS SPRENDIMAS (ES) 2019/1750
         2019 m. spalio 21 d.
         kuriuo iš dalies keičiamas Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 50 straipsnį,
         atsižvelgdama į Europos Komisijos pasiūlymą,
         kadangi:

                     (1)

                     pagal Europos Sąjungos sutarties (toliau – ES sutartis) 50 straipsnį, kuris pagal Europos atominės energijos bendrijos (toliau – Euratomas) steigimo sutarties 106a straipsnį taikomas Euratomui, 2017 m. kovo 29 d. Jungtinė Karalystė pranešė Europos Vadovų Tarybai apie ketinimą išstoti iš Europos Sąjungos ir Euratomo;

                     (2)

                     pagal ES sutarties 50 straipsnį Europos Sąjunga vedė derybas su Jungtine Karalyste dėl susitarimo, kuriame nustatoma jos išstojimo tvarka (toliau – Susitarimas dėl išstojimo), atsižvelgiant į pagrindinius būsimų jos santykių su Sąjunga principus;

                     (3)

                     2019 m. sausio 11 d. Taryba priėmė Sprendimą (ES) 2019/274 (1) dėl Susitarimo dėl išstojimo pasirašymo;

                     (4)

                     Sprendimu (ES) 2019/476 (2) Europos Vadovų Taryba, susitarusi su Jungtine Karalyste, nusprendė pagal ES sutarties 50 straipsnio 3 dalį iš pradžių terminą pratęsti iki 2019 m. balandžio 12 d. Europos Vadovų Tarybos sprendimu (ES) 2019/584 (3), priimtu susitarus su Jungtine Karalyste, tas terminas pratęstas dar kartą – iki 2019 m. spalio 31 d.;

                     (5)

                     todėl turėjo būti atitinkamai patikslinta Susitarimo dėl išstojimo įsigaliojimo data, ir, siekiant atsižvelgti į pakoreguotą Susitarimo dėl išstojimo tekstą, Sprendimas (ES) 2019/274 buvo iš dalies pakeistas Tarybos sprendimu (ES) 2019/642 (4);

                     (6)

                     po 2019 m. rugsėjo ir spalio mėn. vykusių Sąjungos ir Jungtinės Karalystės derybininkų derybų buvo pasiektas susitarimas dėl persvarstyto Protokolo dėl Airijos ir Šiaurės Airijos, įtraukto į Susitarimą dėl išstojimo, teksto ir dėl reikiamų techninių to Susitarimo 184 ir 185 straipsnių pakeitimų. 2019 m. spalio 17 d. Europos Vadovų Taryba patvirtino iš dalies pakeistą Susitarimą dėl išstojimo;

                     (7)

                     todėl Sprendimas (ES) 2019/274 turėtų būti atitinkamai iš dalies pakeistas;

                     (8)

                     kaip numatyta ES sutarties 50 straipsnio 4 dalyje, Jungtinė Karalystė nedalyvavo Taryboje vykusiose diskusijose dėl šio sprendimo arba jį priimant,

               PRIĖMĖ ŠĮ SPRENDIMĄ:

            1 straipsnis
            Sprendimo (ES) 2019/274 1 straipsnio antra pastraipa pakeičiama taip:

               „Iš dalies pakeistas Susitarimo tekstas pridedamas prie šio sprendimo.“

            2 straipsnis
            Prie Sprendimo (ES) 2019/274 pridėtas Susitarimo tekstas pakeičiamas prie šio sprendimo pridėtu iš dalies pakeistu Susitarimo tekstu. (5)

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. spalio 21 d.

                  Tarybos vardu

                  Pirmininkė

               T. TUPPURAINEN

            (1)  2019 m. sausio 11 d. Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (OL L 47I, 2019 2 19, p. 1). Prie Sprendimo (ES) 2019/274 pridėtas Susitarimo dėl išstojimo tekstas buvo paskelbtas Oficialiajame leidinyje (OL C 66 I, 2019 2 19, p. 1).

            (2)  2019 m. kovo 22 d. Europos Vadovų Tarybos sprendimas (ES) 2019/476, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 80 I, 2019 3 22, p. 1).

            (3)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).

            (4)  2019 m. balandžio 13 d. Tarybos sprendimas (ES) 2019/642, kuriuo iš dalies keičiamas Sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (OL L 110 I, 2019 4 25, p. 1). Prie Sprendimo (ES) 2019/642 pridėtas Susitarimo dėl išstojimo tekstas buvo paskelbtas Oficialiajame leidinyje (OL C 144 I, 2019 4 25, p. 1).

            (5)  OL C 384, 2019 11 12, p. 1.


title: Tarybos sprendimas (ES) 2019/1803 2019 m. liepos 18 d. dėl Europos Sąjungos ir Vietnamo Socialistinės Respublikos Vyriausybės susitarimo, kuriuo nustatomos Vietnamo dalyvavimo Europos Sąjungos krizių valdymo operacijose bendrosios sąlygos, pasirašymo ir sudarymo

text:
29.10.2019

                  LT

                  Europos Sąjungos oficialusis leidinys

                  L 276/1

         TARYBOS SPRENDIMAS (ES) 2019/1803
         2019 m. liepos 18 d.
         dėl Europos Sąjungos ir Vietnamo Socialistinės Respublikos Vyriausybės susitarimo, kuriuo nustatomos Vietnamo dalyvavimo Europos Sąjungos krizių valdymo operacijose bendrosios sąlygos, pasirašymo ir sudarymo
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 37 straipsnį kartu su Sutarties dėl Europos Sąjungos veikimo 218 straipsnio 5 ir 6 dalimis,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2019 m. balandžio 8 d. Taryba priėmė sprendimą, kuriuo suteikė įgaliojimus pradėti derybas dėl Europos Sąjungos ir Vietnamo Socialistinės Respublikos susitarimo, kuriuo nustatomos Vietnamo dalyvavimo Sąjungos krizių valdymo operacijose bendrosios sąlygos (toliau – Susitarimas);

                     (2)

                     vadovaudamasis Europos Sąjungos sutarties 37 straipsniu Sąjungos vyriausiasis įgaliotinis užsienio reikalams ir saugumo politikai atitinkamai vedė derybas dėl to Susitarimo;

                     (3)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Vietnamo Socialistinės Respublikos Vyriausybės susitarimas, kuriuo nustatomos Vietnamo dalyvavimo Europos Sąjungos krizių valdymo operacijose bendrosios sąlygos (toliau – Susitarimas).
            Susitarimo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.

            3 straipsnis
            Tarybos pirmininkas Sąjungos vardu pateikia Susitarimo 17 straipsnio 1 dalyje nustatytą pranešimą (1).

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. liepos 18 d.

                  Tarybos vardu

                  Pirmininkė

               T. TUPPURAINEN

            (1)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: Tarybos sprendimas (BUSP) 2019/1884 2019 m. lapkričio 8 d. kuriuo iš dalies keičiamas Sprendimas (BUSP) 2016/2382, kuriuo įsteigiamas Europos saugumo ir gynybos koledžas (ESGK)

text:
11.11.2019

                  LT

                  Europos Sąjungos oficialusis leidinys

                  L 290/17

         TARYBOS SPRENDIMAS (BUSP) 2019/1884
         2019 m. lapkričio 8 d.
         kuriuo iš dalies keičiamas Sprendimas (BUSP) 2016/2382,
         kuriuo įsteigiamas Europos saugumo ir gynybos koledžas (ESGK)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį, 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. gruodžio 21 d. Taryba priėmė Sprendimą (BUSP) 2016/2382 (1);

                     (2)

                     turėtų būti nustatyta nauja orientacinė finansavimo suma laikotarpiui nuo 2020 m. sausio 1 d. iki 2020 m. gruodžio 31 d.;

                     (3)

                     todėl Sprendimas (BUSP) 2016/2382 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2016/2382 16 straipsnio 2 dalis pakeičiama taip:

                  „2.   Orientacinė finansavimo suma, skirta ESGK išlaidoms padengti laikotarpiu nuo 2020 m. sausio 1 d. iki 2020 m. gruodžio 31 d., yra 1 893 598 EUR.
                  Dėl orientacinės finansinės sumos, skirtos ESGK išlaidoms padengti vėlesniais laikotarpiais, sprendimus priima Taryba.“

            2 straipsnis
            Įsigaliojimas
            Šis sprendimas įsigalioja jo priėmimo dieną.

            Priimta Briuselyje 2019 m. lapkričio 8 d.

                  Tarybos vardu

                  Pirmininkas

               M. LINTILÄ

            (1)  2016 m. gruodžio 21 d. Tarybos sprendimas (BUSP) 2016/2382, kuriuo įsteigiamas Europos saugumo ir gynybos koledžas (ESKG) ir panaikinamas Sprendimas 2013/189/BUSP (OL L 352, 2016 12 23, p. 60).


title: Tarybos sprendimas (BUSP) 2019/1893 2019 m. lapkričio 11 d. kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje

text:
12.11.2019

                  LT

                  Europos Sąjungos oficialusis leidinys

                  L 291/42

         TARYBOS SPRENDIMAS (BUSP) 2019/1893
         2019 m. lapkričio 11 d.
         kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2017 m. lapkričio 13 d. Taryba priėmė Sprendimą (BUSP) 2017/2074 (1) dėl ribojamųjų priemonių atsižvelgiant į padėtį Venesueloje;

                     (2)

                     Taryba pabrėžė, kad ribojamosios priemonės yra laipsniškos, tikslinės, lanksčios ir gali būti atšauktos, jomis nedaroma poveikio plačiajai visuomenei ir siekiama, kad būtų plėtojamas patikimas ir prasmingas procesas, galintis padėti pasiekti taikų derybomis grįstą sprendimą;

                     (3)

                     atsižvelgiant į nuolatinį padėties Venesueloje blogėjimą, 2018 m. sausio 22 d. Taryba priėmė Sprendimą (BUSP) 2018/90 (2), kuriuo į Sprendimo (BUSP) 2017/2074 I priede pateiktą fizinių ir juridinių asmenų, subjektų ir organizacijų sąrašą buvo įtraukti septyni asmenys;

                     (4)

                     2018 m. gegužės 28 d. Taryba priėmė išvadas, kuriose nurodyta, kad 2018 m. gegužės 20 d. Venesueloje surengti pirmalaikiai prezidento rinkimai kartu su regioniniais rinkimais nebuvo nei laisvi, nei sąžiningi. Sąjunga paragino surengti naujus prezidento rinkimus ir nurodė, kad ji imsis skubių veiksmų, kad nustatytų papildomas tikslines ir ribojamąsias priemones su galimybe pastarąsias atšaukti;

                     (5)

                     2018 m. birželio 25 d. Taryba, vykdydama tolesnę su 2018 m. gegužės 28 d. Tarybos išvadomis susijusią veiklą, priėmė Sprendimą (BUSP) 2018/901 (3), kuriuo į sąrašą įtraukta vienuolika asmenų;

                     (6)

                     2018 m. spalio 25 d. Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) paskelbė deklaraciją Sąjungos vardu, kurioje teigiama, kad Sąjunga ir toliau yra įsitikinusi, dabartinė krizė gali būti išspręsta tik demokratiniu politiniu ir taikiu sprendimu, ir pabrėžė esanti įsipareigojusi panaudoti visas savo politikos priemones, kad būtų padėta surasti tokį sprendimą;

                     (7)

                     2018 m. lapkričio 6 d. Taryba priėmė Sprendimą (BUSP) 2018/1656 (4), kuriuo, atsižvelgiant į besitęsiančią ir gilėjančią politinę, ekonominę ir socialinę krizę Venesueloje, atnaujintos ribojamosios priemonės, nustatytos atsižvelgiant į padėtį toje šalyje;

                     (8)

                     2019 m. sausio, vasario, kovo ir balandžio mėn. vyriausiasis įgaliotinis paskelbė deklaracijas Sąjungos vardu dėl padėties Venesueloje, kuriose pabrėžiama, kad Sąjunga yra pasirengusi toliau dėti visas pastangas, kad būtų atkurta demokratija ir teisinė valstybė, imtis tolesnių veiksmų ir reaguoti pasinaudodama tinkamomis priemonėmis į sprendimus ir veiksmus, kuriais toliau kenkiama demokratinėms institucijoms ir principams, teisinei valstybei ir pagarbai žmogaus teisėms;

                     (9)

                     2019 m. liepos 8 d. Taryba priėmė Sprendimą (BUSP) 2019/1171 (5), kuriuo buvo atnaujintas motyvų pareiškimas dėl trijų į sąrašą įtrauktų asmenų;

                     (10)

                     2019 m. liepos 16 d. vyriausiasis įgaliotinis paskelbė deklaraciją Sąjungos vardu, kurioje nurodyta, kad Jungtinių Tautų vyriausiojo žmogaus teisių komisaro ataskaitoje aiškiai ir išsamiai patvirtintas žmogaus teisių pažeidimų, teisinės valstybės griuvimo ir demokratinių institucijų ardymo Venesueloje mastas ir šios padėties rimtumas. Sąjunga taip pat nurodė esanti pasirengusi imtis darbo, kad būtų taikomos tikslinės priemonės tų saugumo pajėgų narių, kurie dalyvauja vykdant kankinimus ir kitus šiurkščius žmogaus teisių pažeidimus, atžvilgiu;

                     (11)

                     2019 m. rugsėjo 26 d. Taryba, vykdydama tolesnę su 2019 m. liepos 16 d. deklaracija susijusią veiklą ir atsižvelgdama į tai, kad padėtis Venesueloje tebėra sunki, priėmė Sprendimą (BUSP) 2019/1596 (6), kuriuo į sąrašą įtraukti septyni asmenys;

                     (12)

                     todėl, vadovaudamasi Sprendimo (BUSP) 2017/2074 13 straipsniu, Taryba peržiūrėjo taikomas ribojamąsias priemones atsižvelgiant į padėtį Venesueloje;

                     (13)

                     atsižvelgiant į besitęsiančią politinę, ekonominę, socialinę ir humanitarinę krizę Venesueloje ir nuolat vykdomus veiksmus, kuriais kenkiama demokratijai, teisinei valstybei ir pagarbai žmogaus teisėms, šiuo metu taikomos ribojamosios priemonės, įskaitant visus sąrašo įrašus, iki 2020 m. lapkričio 14 d. turėtų būti atnaujintos. Tos priemonės nedaro poveikio plačiajai visuomenei ir gali būti atšauktos atsižvelgiant į pažangą, padarytą atkuriant demokratiją, teisinę valstybę ir pagarbą žmogaus teisėms Venesueloje;

                     (14)

                     buvo peržiūrėti Sprendimo (BUSP) 2017/2074 I priede pateikto sąrašo atskiri įrašai ir turėtų būti iš dalies pakeista informacija apie aštuonis asmenis;

                     (15)

                     be to, Sprendimas (BUSP) 2017/2074 turėtų būti papildytas nuostata, kuria nustatoma, kad Taryba ir vyriausiasis įgaliotinis, vykdydami savo užduotis pagal tą sprendimą, gali tvarkyti asmens duomenis;

                     (16)

                     todėl Sprendimas (BUSP) 2017/2074 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2017/2074 iš dalies keičiamas taip:

                        1)

                        Įterpiamas šis straipsnis:

                           „9a straipsnis

                              1.   Vykdydami savo užduotis pagal šį sprendimą, Taryba ir Sąjungos vyriausiasis įgaliotinis užsienio reikalams ir saugumo politikai (vyriausiasis įgaliotinis) gali tvarkyti asmens duomenis, visų pirma:

                                          a)

                                          Taryba – I ir II priedų pakeitimų rengimo ir jų darymo tikslais;

                                          b)

                                          vyriausiasis įgaliotinis – I ir II priedų pakeitimų rengimo tikslais.

                              2.   Kai taikytina, Taryba ir vyriausiasis įgaliotinis gali tvarkyti duomenis, susijusius su į sąrašą įtrauktų fizinių asmenų įvykdytomis nusikalstamomis veikomis, tokių asmenų teistumu ar jiems taikomomis saugumo priemonėmis, tik tiek, kiek toks tvarkymas būtinas I ir II priedams parengti.

                              3.   Šio sprendimo tikslais Taryba ir vyriausiasis įgaliotinis yra „duomenų valdytojai“ kaip apibrėžta Europos Parlamento ir Tarybos reglamento (ES) 2018/1725 (*1) 3 straipsnio 8 punkte, siekiant užtikrinti, kad atitinkami fiziniai asmenys galėtų naudotis savo teisėmis pagal Reglamentą (ES) 2018/1725.

                           (*1)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).“;"

                        2)

                        13 straipsnio pirma dalis pakeičiama taip:
                        „Šis sprendimas taikomas iki 2020 m. lapkričio 14 d.“;

                        3)

                        I priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. lapkričio 11 d.

                  Tarybos vardu

                  Pirmininkas

               F. MOGHERINI

            (1)  2017 m. lapkričio 13 d. Tarybos sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 295, 2017 11 14, p. 60).

            (2)  2018 m. sausio 22 d. Tarybos sprendimas (BUSP) 2018/90, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 16 I, 2018 1 22, p. 14).

            (3)  2018 m. birželio 25 d. Tarybos sprendimas (BUSP) 2018/901, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 160 I, 2018 6 25, p. 12).

            (4)  2018 m. lapkričio 6 d. Tarybos sprendimas (BUSP) 2018/1656, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 276 , 2018 11 7, p. 10).

            (5)  2019 m. liepos 8 d. Tarybos sprendimas (BUSP) 2019/1171, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 183 , 2019 7 9, p. 9).

            (6)  2019 m. rugsėjo 26 d. Tarybos sprendimas (BUSP) 2019/1596, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 248 , 2019 9 27, p. 74).

            PRIEDAS
            Sprendimo (BUSP) 2017/2074 I priede išdėstyti 1, 3, 6, 10, 13, 15, 19 ir 21 įrašai pakeičiami šiais įrašais:

                        Vardas, pavardė

                        Identifikavimo informacija

                        Įtraukimo į sąrašą priežastys

                        Įtraukimo į sąrašą data

                        „1.

                        Néstor Luis Reverol Torres

                        Gimimo data: 1964 m. spalio 28 d.
                        Lytis: vyras

                        Vidaus reikalų, teisingumo ir taikos ministras nuo 2016 m.; Be to, 2019 m. balandžio mėn. paskirtas Viešųjų darbų ir paslaugų tarnybos pirmininko pavaduotoju ir Estado Mayor Eléctrico vykdomuoju sekretoriumi. Buvęs Bolivaro nacionalinės gvardijos vyriausiasis vadas. Atsakingas už sunkius žmogaus teisių pažeidimus, įskaitant (politinių) kalinių kankinimą, ir represijas prieš demokratinę opoziciją Venesueloje, įkaitant politinių demonstracijų uždraudimą ir su jomis susijusias represijas, kurias vykdė jo vadovaujamos saugumo pajėgos.

                        2018 1 22

                        3.

                        Tibisay Lucena Ramírez

                        Gimimo data: 1959 m. balandžio 26 d.
                        Lytis: moteris

                        Nacionalinės rinkimų tarybos (Consejo Nacional Electoral (CNE)) pirmininkė. Savo veiksmais ir politika kenkė demokratijai ir teisinei valstybei Venesueloje, be kita ko, neužtikrino, kad CNE išliktų nešališka ir nepriklausoma institucija, kaip numatyta Venesuelos Konstitucijoje, taip sudarydama sąlygas įsteigti Konstitucinę Asamblėją ir 2018 m. gegužės mėn. per prezidento rinkimus, kurie nebuvo nei laisvi, nei sąžiningi, perrinkti Nicolás Maduro.

                        2018 1 22

                        6.

                        Tarek William Saab Halabi

                        Gimimo data: 1963 m. rugsėjo 10 d.
                        Gimimo vieta:
                        El Tigre, Anzoátegui valstija, Venesuela
                        Lytis: vyras

                        Konstitucinės Asamblėjos paskirtas Venesuelos generalinis prokuroras. Eidamas šias pareigas ir ankstesnes ombudsmeno bei Respublikinės moralės tarybos pirmininko pareigas, kenkė demokratijos ir teisinės valstybės principų laikymuisi Venesueloje viešai remdamas prieš Venesuelos vyriausybės oponentus nukreiptus veiksmus ir kompetencijų atėmimą iš Nacionalinės Asamblėjos.

                        2018 1 22

                        10.

                        Jesús Rafael Suárez Chourio

                        Gimimo data: 1962 m. liepos 19 d.
                        Lytis: vyras

                        Venesuelos Bolivaro nacionalinės armijos aukščiausiasis vadas ir aukščiausiojo vado generalinio štabo vadas. Buvęs Venesuelos Bolivaro nacionalinės armijos vyriausiasis vadas ir buvęs Venesuelos centrinės zonos visuotinės gynybos regiono (REDI Central) vadas. Atsakingas už jam einant Venesuelos Bolivaro nacionalinės armijos vyriausiojo vado pareigas jo vadovaujamų pajėgų įvykdytus šiurkščius žmogaus teisių pažeidimus, įskaitant neproporcingą jėgos naudojimą ir netinkamą elgesį su sulaikytaisiais. Jo veiksmai buvo nukreipti prieš demokratinę opoziciją ir jis pritarė tam, kad civiliai protestuotojai būtų teisiami karo teismuose.

                        2018 6 25

                        13.

                        Elías José Jaua Milano

                        Gimimo data: 1969 m. gruodžio 16 d.
                        Lytis: vyras

                        Buvęs Liaudies galios švietimui ministras. Buvęs Prezidento komisijos, sudarytos, siekiant įsteigti neteisėtą Konstitucinę Asamblėją, pirmininkas. Atsakingas už kenkimą demokratijai ir teisinei valstybei Venesueloje, nes atliko vadovaujamą vaidmenį steigiant neteisėtą Konstitucinę Asamblėją.

                        2018 6 25

                        15.

                        Freddy Alirio Bernal Rosales

                        Gimimo data: 1962 m. birželio 16 d.
                        Gimimo vieta: San Cristóbal, Táchira valstija, Venesuela
                        Lytis: vyras

                        Vietos tiekimo ir gamybos komiteto (CLAP) nacionalinio kontrolės centro vadovas ir Tačyros valstijos gynėjas. Taip pat Bolivaro nacionalinės žvalgybos tarnybos (SEBIN) generalinis komisaras. Kaip CLAP vadovas ir Tačyros valstijos gynėjas jis gali pasitelkti specialiąsias pajėgas (FAES) ir gali daryti įtaką skiriant teisėjus ir prokurorus. Atsakingas už kenkimą demokratijai, nes vykdė manipuliacijas, susijusias su CLAP programos pagrindu vykdomu paskirstymu rinkėjams. Be to, kaip SEBIN generalinis komisaras, jis yra atsakingas už SEBIN veiklą, kuri apima šiurkščius žmogaus teisių pažeidimus, pavyzdžiui, savavališką sulaikymą.

                        2018 6 25

                        19.

                        Nestor Neptali Blanco Hurtado

                        Gimimo data: 1982 m. rugsėjo 26 d.
                        Tapatybės kortelės numeris: V-15222057
                        Lytis: vyras

                        Bolivaro nacionalinės gvardijos (GNB) majoras, bent nuo 2017 m. gruodžio mėn. veikęs kartu su Karinės kontržvalgybos generalinio direktorato (Dirección General de Contrainteligencia Militar (DGCIM)) pareigūnais. Atsakingas už šiurkščius žmogaus teisių pažeidimus, įskaitant kankinimą, neproporcingą jėgos naudojimą ir netinkamą elgesį su sulaikytaisiais DGCIM patalpose.

                        2019 9 27

                        21.

                        Carlos Alberto Calderon Chirinos

                        Tapatybės kortelės numeris: V-10352300
                        Lytis: vyras

                        Bolivaro nacionalinės žvalgybos tarnybos (SEBIN) aukšto rango pareigūnas (dar žinomas kaip komisaras, direktorius ir generalinis direktorius). Atsakingas už šiurkščius žmogaus teisių pažeidimus, įskaitant kankinimą, neproporcingą jėgos naudojimą ir netinkamą elgesį su sulaikytaisiais SEBIN patalpose. Visų pirma atsakingas už kankinimo veiksmus ir žiaurų, nežmonišką ir žeminantį elgesį su sulaikytaisiais SEBIN kalėjime „El Helicoide“ ir tuose veiksmuose dalyvavo.

                        2019 9 27“


title: Tarybos sprendimas (BUSP) 2019/1894 2019 m. lapkričio 11 d. dėl ribojamųjų priemonių atsižvelgiant į neturint leidimo Turkijos vykdomą gręžimo veiklą rytinėje Viduržemio jūros dalyje

text:
12.11.2019

                  LT

                  Europos Sąjungos oficialusis leidinys

                  L 291/47

         TARYBOS SPRENDIMAS (BUSP) 2019/1894
         2019 m. lapkričio 11 d.
         dėl ribojamųjų priemonių atsižvelgiant į neturint leidimo Turkijos vykdomą gręžimo veiklą rytinėje Viduržemio jūros dalyje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2019 m. birželio 18 d. Taryba priminė ir dar kartą patvirtino ankstesnes Tarybos ir Europos Vadovų Tarybos išvadas, įskaitant 2018 m. kovo 22 d. Europos Vadovų Tarybos išvadas, kuriose griežtai pasmerkti Turkijos nuolat vykdomi neteisėti veiksmai rytinėje Viduržemio jūros dalyje ir Egėjo jūroje. Taryba pareiškė didelį susirūpinimą dėl šiuo metu Turkijos vykdomos neteisėtos gręžimo veiklos rytinėje Viduržemio jūros dalyje ir apgailestavo dėl to, kad Turkija dar nesureagavo į pakartotinius Sąjungos raginimus nutraukti tokią veiklą. Ji taip pat prašė Komisijos ir Europos išorės veiksmų tarnybos (EIVT) nedelsiant pateikti pasiūlymų dėl atitinkamų priemonių;

                     (2)

                     2019 m. birželio 20 d. Europos Vadovų Taryba priminė ir dar kartą patvirtino ankstesnes Tarybos ir Europos Vadovų Tarybos išvadas, kuriose griežtai smerkiami Turkijos tęsiami neteisėti veiksmai rytinėje Viduržemio jūros dalyje ir Egėjo jūroje. Be to, ji patvirtino prašymą, kad Komisija ir EIVT nedelsdamos pateiktų pasiūlymų dėl atitinkamų priemonių, įskaitant tikslines priemones;

                     (3)

                     2019 m. liepos 15 d. Taryba priėmė išvadas, kuriose ji pasmerkė tai, kad nepaisant Sąjungos pakartotinių raginimų nutraukti neteisėtą veiklą rytinėje Viduržemio jūros dalyje, Turkija tęsė gręžimo operacijas į vakarus nuo Kipro krantų ir pradėjo antrą gręžimo operaciją į šiaurės rytus nuo Kipro krantų jo teritoriniuose vandenyse. Ji pakartojo, kad tokie neteisėti veiksmai turi didelį tiesioginį neigiamą poveikį įvairiems ES ir Turkijos santykių aspektams, ir vėl paragino Turkiją susilaikyti nuo tokių veiksmų, vadovautis geros kaimynystės dvasia ir gerbti Kipro suverenumą ir suverenias teises laikantis tarptautinės teisės; Taryba, palankiai vertindama Kipro vyriausybės prašymą derėtis su Turkija, pažymėjo, kad išskirtinių ekonominių zonų ir kontinentinio šelfo ribų nustatymo klausimas turėtų būti sprendžiamas gera valia vedant dialogą ir derybas, visapusiškai gerbiant tarptautinę teisę ir laikantis gerų kaimyninių santykių principo;

                     (4)

                     atsižvelgdama į Turkijos tęsiamą ir naują neteisėtą gręžimo veiklą, Taryba taip pat nusprendė sustabdyti derybas dėl Išsamaus oro susisiekimo susitarimo ir susitarė kurį laiką nerengti Asociacijos tarybos ir kitų ES ir Turkijos aukšto lygio dialogų susitikimų. Be to, Taryba pritarė Komisijos pasiūlymui sumažinti pasirengimo stojimui pagalbą Turkijai 2020 m. ir paprašė Europos investicijų banko peržiūrėti savo skolinimo veiklą Turkijoje, visų pirma valstybės užtikrinto skolinimo atžvilgiu;

                     (5)

                     Taryba tose išvadose taip pat pabrėžė, kad ji ir toliau skirs dėmesio šiam klausimui, ir paprašė Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) ir Komisijos tęsti darbą, susijusį su tikslinių priemonių pasiūlymais, atsižvelgiant į tai, kad Turkija toliau vykdė gręžimo veiklą rytinėje Viduržemio jūros dalyje;

                     (6)

                     2019 m. spalio 14 d., atsižvelgdama į tai, kad Turkija toliau vykdė neteisėtą gręžimo veiklą rytinėje Viduržemio jūros dalyje, Taryba dar kartą patvirtino visapusišką solidarumą su Kipru dėl pagarbos jo suverenumui ir suverenioms teisėms laikantis tarptautinės teisės. Ji priminė savo 2019 m. liepos 15 d. išvadas, visų pirma, kad išskirtinių ekonominių zonų ir kontinentinio šelfo ribų nustatymo klausimas turėtų būti sprendžiamas gera valia vedant dialogą ir derybas, visapusiškai gerbiant tarptautinę teisę ir laikantis gerų kaimyninių santykių principo;

                     (7)

                     be to, Taryba susitarė pradėti taikyti bendrą ribojamųjų priemonių fiziniams ir juridiniams asmenims, atsakingiems už neteisėtą angliavandenilių gręžimo veiklą rytinėje Viduržemio jūros dalyje arba susijusiems su tokia veikla, režimą, ir paprašė vyriausiojo įgaliotinio ir Komisijos skubiai pateikti pasiūlymų tuo tikslu;

                     (8)

                     2019 m. spalio 18 d. Europos Vadovų Taryba patvirtino 2019 m. spalio 14 d. Tarybos išvadas dėl Turkijos neteisėtos gręžimo veiklos Kipro išskirtinėje ekonominėje zonoje, dar kartą patvirtino solidarumą su Kipru ir nurodė, kad ji ir toliau nagrinės šį klausimą;

                     (9)

                     minėta gręžimo veikla pažeidžia Kipro Respublikos suverenumą arba jos suverenias teises ir jurisdikciją jos teritorinėje jūroje, išskirtinėje ekonominėje zonoje ir kontinentiniame šelfe, o kai tokia veikla vykdoma plotuose, kuriuose išskirtinės ekonominės zonos ir kontinentinio šelfo ribos nebuvo pagal tarptautinę teisę nustatytos su valstybe, kuriai priklauso priešingas krantas, ji kelia pavojų, kad nebus sudarytas ribų nustatymo susitarimas, arba kliudo jį sudaryti. Šie veiksmai prieštarauja Jungtinių Tautų Chartijos principams, įskaitant taikaus ginčų sprendimo principą, ir kelia pavojų Sąjungos interesams ir saugumui;

                     (10)

                     atsižvelgiant į tai, turėtų būti nustatytos tikslinės ribojamosios priemonės fiziniams ar juridiniams asmenims, subjektams ar organizacijoms, atsakingiems už gręžimo veiklą, susijusią su angliavandenilių žvalgyba ir gavyba, arba su angliavandenilių gavyba, kuri yra tokios veiklos rezultatas, jei jos vykdymui nėra išduotas Kipro Respublikos leidimas ir ji vykdoma jos teritorinėje jūroje, jos išskirtinėje ekonominėje zonoje arba jos kontinentiniame šelfe, susijusiems su ta veikla, įskaitant jos planavimą, pasirengimą jai, pavyzdžiui, atliekant seisminius tyrimus, dalyvavimą joje, vadovavimą jai ar pagalbą ją vykdant, arba teikiantiems tokiai veiklai finansinę, techninę ar materialinę paramą. Tais atvejais, kai išskirtinės ekonominės zonos arba kontinentinio šelfo ribos nėra pagal tarptautinę teisę nustatytos su valstybe, kuriai priklauso priešingas krantas, tai apima veiklą, kuri gali kelti pavojų, kad nebus sudarytas ribų nustatymo susitarimas, arba kliudyti jį sudaryti;

                     (11)

                     šis sprendimas neturėtų kliudyti humanitarinės pagalbos teikimui ir jos teikimo palengvinimui. Šis sprendimas turėtų būti iš dalies pakeistas, kad prireikus būtų galima įtraukti nukrypti leidžiančią nuostatą, jei paaiškėtų, kad ribojamųjų priemonių taikymas į sąrašą įtrauktam asmeniui ar subjektui galėtų kliudyti teikti humanitarinę pagalbą;

                     (12)

                     tam tikroms priemonėms įgyvendinti reikia tolesnių Sąjungos veiksmų,

               PRIĖMĖ ŠĮ SPRENDIMĄ:

            1 straipsnis

               1.   Valstybės narės imasi būtinų priemonių, kad į jų teritorijas atvykti arba vykti per jas tranzitu negalėtų priede išvardyti:

                           a)

                           fiziniai asmenys, atsakingi už gręžimo veiklą, susijusią su angliavandenilių žvalgyba ir gavyba, arba su angliavandenilių gavyba, kuri yra tokios veiklos rezultatas, jei jos vykdymui nėra išduotas Kipro Respublikos leidimas ir ji vykdoma jos teritorinėje jūroje, jos išskirtinėje ekonominėje zonoje arba jos kontinentiniame šelfe, susijusiems su ta veikla, įskaitant, jos planavimą, pasirengimą jai, dalyvavimą joje, vadovavimą jai arba pagalbą ją vykdant.
                           Tais atvejais, kai išskirtinės ekonominės zonos arba kontinentinio šelfo ribos nėra pagal tarptautinę teisę nustatytos su valstybe, kuriai priklauso priešingas krantas, tai apima veiklą, kuri gali kelti pavojų, kad nebus sudarytas ribų nustatymo susitarimas, arba kliudyti jį sudaryti;

                           b)

                           fiziniai asmenys, teikiantys finansinę, techninę arba materialinę paramą a punkte nurodytai gręžimo veiklai, susijusiai su angliavandenilių žvalgyba ir gavyba, arba su angliavandenilių gavyba, kuri yra tokios veiklos rezultatas;

                           c)

                           fiziniai asmenys, susiję su a ir b punktuose nurodytais fiziniais asmenimis.

               2.   1 dalis neįpareigoja valstybių narių neleisti jų pačių piliečiams atvykti į jų teritorijas.

               3.   1 dalis nedaro poveikio tais atvejais, kai valstybė narė privalo laikytis įsipareigojimo pagal tarptautinę teisę, būtent:

                           a)

                           kaip tarptautinės tarpvyriausybinės organizacijos priimančioji šalis;

                           b)

                           kaip Jungtinių Tautų rengiamos ar globojamos tarptautinės konferencijos priimančioji šalis;

                           c)

                           pagal daugiašalį susitarimą dėl privilegijų ir imunitetų suteikimo arba

                           d)

                           pagal 1929 m. Šventojo Sosto (Vatikano Miesto Valstybės) ir Italijos Taikinimo sutartį (Laterano paktą).

               4.   Laikoma, kad 3 dalis taikoma ir tais atvejais, kai valstybė narė yra Europos saugumo ir bendradarbiavimo organizacijos (ESBO) priimančioji šalis.

               5.   Taryba tinkamai informuojama apie visus atvejus, kai valstybė narė leidžia taikyti išimtį pagal 3 arba 4 dalį.

               6.   Valstybės narės gali leisti taikyti pagal 1 dalį nustatytų priemonių išimtis, kai kelionė yra pagrindžiama skubiu humanitariniu poreikiu arba dalyvavimu tarpvyriausybiniuose susitikimuose ir susitikimuose, kuriuos remia ar rengia Sąjunga, arba kurių priimančioji šalis yra ESBO pirmininkaujanti valstybė narė, jeigu jų metu vedamas politinis dialogas, kuriuo tiesiogiai propaguojami ribojamųjų priemonių politiniai tikslai.

               7.   Valstybės narės taip pat gali leisti taikyti pagal 1 dalį nustatytų priemonių išimtis, kai atvykimas ar vykimas tranzitu yra būtinas teisminio proceso vykdymui.

               8.   Valstybė narė, ketinanti leisti taikyti 6 arba 7 dalyje nurodytas išimtis, apie tai Tarybai praneša raštu. Laikoma, kad išimtį taikyti leidžiama, nebent per dvi darbo dienas nuo pranešimo apie siūlomą taikyti išimtį gavimo viena ar kelios Tarybos narės pareiškia prieštaravimą. Jei viena ar kelios Tarybos narės pareiškia prieštaravimą, Taryba gali kvalifikuota balsų dauguma nuspręsti leisti taikyti siūlomą išimtį.

               9.   Tais atvejais, kai pagal 3, 4, 6, 7 arba 8 dalį valstybė narė leidžia priede išvardytiems asmenims atvykti į jos teritoriją ar vykti per ją tranzitu, tas leidimas galioja tik tuo tikslu, kuriam jis suteiktas, ir tik tiems asmenims, kuriems jis tiesiogiai suteiktas.

            2 straipsnis

               1.   Įšaldomos visos lėšos ir ekonominiai ištekliai, kurie priklauso, kuriuos nuosavybės teise turi, valdo ar kontroliuoja priede išvardyti:

                           a)

                           fiziniai arba juridiniai asmenys, subjektai ar organizacijos, atsakingi už gręžimo veiklą, susijusią su angliavandenilių žvalgyba ir gavyba, arba su angliavandenilių gavyba, kuri yra tokios veiklos rezultatas, jei jos vykdymui nėra išduotas Kipro Respublikos leidimas ir ji vykdoma jos teritorinėje jūroje, jos išskirtinėje ekonominėje zonoje arba jos kontinentiniame šelfe, susijusiems su ta veikla, įskaitant jos planavimą, pasirengimą jai, dalyvavimą joje, vadovavimą jai arba pagalbą ją vykdant.
                           Tais atvejais, kai išskirtinės ekonominės zonos arba kontinentinio šelfo ribos nėra pagal tarptautinę teisę nustatytos su valstybe, kuriai priklauso priešingas krantas, tai apima veiklą, kuri gali kelti pavojų, kad nebus sudarytas ribų nustatymo susitarimas, arba kliudyti jį sudaryti;

                           b)

                           fiziniai ar juridiniai asmenys, subjektai ar organizacijos, teikiantys finansinę, techninę ar materialinę paramą a punkte nurodytai gręžimo veiklai, susijusiai su angliavandenilių žvalgyba ir gavyba, arba su angliavandenilių gavyba, kuri yra tokios veiklos rezultatas;

                           c)

                           fiziniai ar juridiniai asmenys, subjektai ar organizacijos, susiję su a ir b punktuose nurodytais fiziniais ar juridiniais asmenimis,

                     subjektais arba organizacijomis.

               2.   Priede išvardytiems fiziniams ar juridiniams asmenims, subjektams ar organizacijoms arba jų naudai nei tiesiogiai, nei netiesiogiai nesudaroma galimybė naudotis jokiomis lėšomis ar ekonominiais ištekliais.

               3.   Nukrypstant nuo 1 ir 2 dalių, valstybės narės kompetentinga institucija gali leisti nutraukti tam tikrų lėšų arba ekonominių išteklių įšaldymą arba leisti jais naudotis tokiomis sąlygomis, kurios, jos nuomone, yra tinkamos, nustačiusi, kad atitinkamos lėšos ar ekonominiai ištekliai yra:

                           a)

                           būtini priede išvardytų fizinių ar juridinių asmenų, subjektų ar organizacijų, taip pat nuo tokių fizinių asmenų priklausomų šeimos narių pagrindiniams poreikiams tenkinti, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir komunalines paslaugas;

                           b)

                           skirti išimtinai pagrįstiems specialistų honorarams sumokėti ir patirtoms išlaidoms, susijusioms su teisinių paslaugų teikimu, kompensuoti;

                           c)

                           skirti išimtinai mokesčiams arba aptarnavimo mokesčiams už kasdienį įšaldytų lėšų arba ekonominių išteklių laikymą ar tvarkymą sumokėti;

                           d)

                           būtini ypatingoms išlaidoms apmokėti, su sąlyga, kad kompetentinga institucija apie priežastis, dėl kurių, jos nuomone, turėtų būti suteiktas specialus leidimas, kitų valstybių narių kompetentingoms institucijoms ir Komisijai praneša ne mažiau kaip prieš dvi savaites iki leidimo suteikimo, arba

                           e)

                           mokėtini į diplomatinės atstovybės arba konsulinės įstaigos, arba tarptautinės organizacijos, kuri pagal tarptautinę teisę naudojasi imunitetais, sąskaitą arba iš jos, tiek, kiek tie mokėjimai yra skirti naudoti diplomatinės atstovybės arba konsulinės įstaigos, arba tarptautinės organizacijos oficialiais tikslais.

                     Atitinkama valstybė narė informuoja kitas valstybes nares ir Komisiją apie visus pagal šią dalį suteiktus leidimus.

               4.   Nukrypstant nuo 1 dalies, valstybės narės kompetentingos institucijos gali leisti nutraukti tam tikrų lėšų ar ekonominių išteklių įšaldymą, jei laikomasi šių sąlygų:

                           a)

                           lėšoms ar ekonominiams ištekliams taikomas arbitražo sprendimas, priimtas anksčiau nei tą dieną, kurią 1 dalyje nurodytas fizinis ar juridinis asmuo, subjektas ar organizacija buvo įtraukti į priede pateiktą sąrašą, arba Sąjungoje priimtas teisminės institucijos ar administracinis sprendimas, arba atitinkamoje valstybėje narėje vykdytinas teisminės institucijos sprendimas, priimtas iki tos dienos arba po jos;

                           b)

                           lėšos ar ekonominiai ištekliai bus naudojami išimtinai reikalavimams, kurių vykdymas užtikrinamas tokiu sprendimu arba kurie pripažinti teisėtais tokiu sprendimu, tenkinti, laikantis taikomais įstatymais ir kitais teisės aktais, reglamentuojančiais tokius reikalavimus turinčių asmenų teises, nustatytų ribų;

                           c)

                           sprendimas nėra į priede pateiktą sąrašą įtraukto fizinio ar juridinio asmens, subjekto ar organizacijos naudai ir

                           d)

                           sprendimo pripažinimas neprieštarauja atitinkamos valstybės narės viešajai tvarkai.

                     Atitinkama valstybė narė informuoja kitas valstybes nares ir Komisiją apie visus pagal šią dalį suteiktus leidimus.

               5.   1 dalis nekliudo tam, kad į priede pateiktą sąrašą įtrauktas fizinis ar juridinis asmuo, subjektas ar organizacija sumokėtų mokėtiną sumą pagal sutartį, sudarytą iki tokio fizinio ar juridinio asmens, subjekto ar organizacijos įtraukimo į tą sąrašą, jeigu atitinkama valstybė narė nustatė, kad mokėjimo tiesiogiai ar netiesiogiai negauna 1 dalyje nurodytas fizinis ar juridinis asmuo, subjektas ar organizacija.

               6.   2 dalis netaikoma, kai įšaldytos sąskaitos papildomos:

                           a)

                           palūkanomis arba kitomis dėl tų sąskaitų atsirandančiomis pajamomis;

                           b)

                           mokėjimais pagal sutartis, susitarimus ar įsipareigojimus, kurie buvo sudaryti arba nustatyti anksčiau nei tą dieną, kurią toms sąskaitoms pradėtos taikyti 1 ir 2 dalyse numatytos priemonės, arba

                           c)

                           mokėjimais pagal teisminių institucijų, administracinius arba arbitražo sprendimus, priimtus Sąjungoje arba vykdytinus atitinkamoje valstybėje narėje,

                     su sąlyga, kad tokioms palūkanoms, kitoms pajamoms ir mokėjimams yra toliau taikomos 1 dalyje numatytos priemonės.

            3 straipsnis

               1.   Valstybės narės arba vyriausiojo įgaliotinio pasiūlymu Taryba vieningai sudaro priede nustatytą sąrašą ir jį iš dalies keičia.

               2.   Taryba tiesiogiai, jei adresas žinomas, arba viešai paskelbdama pranešimą, atitinkamam fiziniam ar juridiniam asmeniui, subjektui ar organizacijai praneša 1 dalyje nurodytus sprendimus, įskaitant įtraukimo į sąrašą priežastis, suteikdama tokiam fiziniam ar juridiniam asmeniui, subjektui ar organizacijai galimybę pateikti pastabų.

               3.   Jei pateikiama pastabų arba naujų esminių įrodymų, Taryba peržiūri 1 dalyje nurodytą sprendimą ir atitinkamai informuoja atitinkamą fizinį ar juridinį asmenį, subjektą ar organizaciją.

            4 straipsnis

               1.   Priede nurodomos 1 ir 2 straipsniuose nurodytų fizinių ir juridinių asmenų, subjektų ir organizacijų įtraukimo į sąrašą priežastys.

               2.   Be to, priede pateikiama informacija, jei jos turima, būtina atitinkamų fizinių asmenų tapatybei nustatyti arba juridiniams asmenims, subjektams ar organizacijoms identifikuoti. Tokia apie fizinius asmenis teikiama informacija gali būti, be kita ko, vardas, pavardė ir slapyvardžiai, gimimo data ir vieta, pilietybė, paso bei asmens tapatybės kortelės numeriai, lytis, adresas, jei žinomas, ir pareigos arba profesija. Tokia apie juridinius asmenis, subjektus ar organizacijas teikiama informacija gali apimti pavadinimus, registracijos vietą ir datą, registracijos numerį ir verslo vietą.

            5 straipsnis
            Netenkinami jokie su sutartimi arba sandoriu, kurių vykdymui tiesioginį arba netiesioginį, visapusišką arba dalinį poveikį turėjo šiuo sprendimu nustatytos priemonės, susiję reikalavimai, įskaitant reikalavimus dėl žalos atlyginimo arba kitus šios rūšies reikalavimus, pavyzdžiui, reikalavimai dėl kompensacijos arba pagal garantiją, visų pirma reikalavimai pratęsti arba apmokėti įsipareigojimą, garantiją ar žalos atlyginimo įsipareigojimą, ypač finansinę garantiją ar finansinį žalos atlyginimo įsipareigojimą, kad ir kokia būtų jų forma, kuriuos pateikė:

                        a)

                        į priede pateiktą sąrašą įtraukti fiziniai ar juridiniai asmenys, subjektai ar organizacijos;

                        b)

                        fiziniai ar juridiniai asmenys, subjektai ar organizacijos, veikiantys per a punkte nurodytus asmenis, subjektus ar organizacijas arba jų vardu.

            6 straipsnis

               1.   Vykdydami savo užduotis pagal šį sprendimą, Taryba ir vyriausiasis įgaliotinis gali tvarkyti asmens duomenis, visų pirma:

                           a)

                           Taryba – priedo rengimo ir jo pakeitimų tikslais;

                           b)

                           vyriausiasis įgaliotinis – priedo pakeitimų rengimo tikslais.

               2.   Kai taikytina, Taryba ir vyriausiasis įgaliotinis gali tvarkyti duomenis, susijusius su į sąrašą įtrauktų fizinių asmenų įvykdytomis nusikalstamomis veikomis, tokių asmenų teistumu ar jiems taikomomis saugumo priemonėmis, tik tiek, kiek toks tvarkymas būtinas priedui parengti.

               3.   Šio sprendimo tikslais Taryba ir vyriausiasis įgaliotinis yra „duomenų valdytojai“, kaip apibrėžta Europos Parlamento ir Tarybos reglamento (ES) 2018/1725 (1) 3 straipsnio 8 punkte, siekiant užtikrinti, kad atitinkami fiziniai asmenys galėtų naudotis savo teisėmis pagal Reglamentą (ES) 2018/1725.

            7 straipsnis
            Siekiant, kad šiame sprendime nustatytų priemonių poveikis būtų kuo didesnis, Sąjunga skatina trečiąsias valstybes patvirtinti ribojamąsias priemones, panašias į nustatytąsias šiame sprendime.

            8 straipsnis
            Šis sprendimas taikomas iki 2020 m. lapkričio 12 d. Prireikus jis atnaujinamas arba iš dalies keičiamas, jei Taryba mano, kad jo tikslai nepasiekti.

            9 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. lapkričio 11 d.

                  Tarybos vardu

                  Pirmininkė

               F. MOGHERINI

            (1)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            PRIEDAS
            1 ir 2 straipsniuose nurodytų fizinių ir juridinių asmenų, subjektų ir organizacijų sąrašas
            […]


title: Tarybos sprendimas (ES) 2019/1906 2019 m. lapkričio 8 d. kuriuo skiriamas Regionų komiteto Prancūzijos Respublikos pasiūlytas narys

text:
14.11.2019

                  LT

                  Europos Sąjungos oficialusis leidinys

                  L 293/107

         TARYBOS SPRENDIMAS (ES) 2019/1906
         2019 m. lapkričio 8 d.
         kuriuo skiriamas Regionų komiteto Prancūzijos Respublikos pasiūlytas narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Prancūzijos vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

                     (2)

                     pasibaigus įgaliojimams, kurių pagrindu buvo pasiūlyta François DECOSTER (Vice-président du Conseil régional Nord-Pas-de-Calais-Picardie) kandidatūra, tapo laisva viena Regionų komiteto nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

                        —

                        François DECOSTER, Conseiller régional du Conseil régional Hauts-de-France (įgaliojimų pakeitimas).

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. lapkričio 8 d.

                  Tarybos vardu

                  Pirmininkė

               L. ANDERSSON

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: Tarybos sprendimas (ES, Euratomas) 2019/1945 2018 m. lapkričio 19 d. kuriuo pritariama, kad Europos Komisija sudarytų Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimą

text:
26.11.2019

                  LT

                  Europos Sąjungos oficialusis leidinys

                  L 304/1

         TARYBOS SPRENDIMAS (ES, Euratomas) 2019/1945
         2018 m. lapkričio 19 d.
         kuriuo pritariama, kad Europos Komisija sudarytų Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimą
         EUROPOS SĄJUNGOS TARYBA,
         atsižvelgdama į Europos atominės energijos bendrijos (Euratomo) steigimo sutartį, ypač į jos 101 straipsnio antrą pastraipą,
         atsižvelgdama į Europos Komisijos rekomendaciją,
         kadangi:

                     (1)

                     siekiant apsaugoti Euratomo interesus, KEPO narystė turėtų būti tęsiama ir po 2015 m. gegužės mėn., kad būtų galima galutinai išspręsti su KEPO branduolinio lengvojo vandens reaktoriaus projekto užbaigimu susijusius teisinius ir finansinius klausimus ir tvarkingai likviduoti KEPO;

                     (2)

                     Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimas turėtų būti sudarytas,

               PRIĖMĖ ŠĮ SPRENDIMĄ:

            Vienintelis straipsnis
            Pritariama, kad Europos Komisija sudarytų Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimą.
            Susitarimo tekstas pridedamas prie šio sprendimo.

            Priimta Briuselyje 2018 m. lapkričio 19 d.

                  Tarybos vardu

                  Pirmininkė

               F. MOGHERINI


title: Tarybos sprendimas (ES, Euratomas) 2019/1946 2018 m. lapkričio 19 d. kuriuo pritariama, kad Europos Komisija sudarytų Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimą

text:
26.11.2019

                  LT

                  Europos Sąjungos oficialusis leidinys

                  L 304/4

         TARYBOS SPRENDIMAS (ES, Euratomas) 2019/1946
         2018 m. lapkričio 19 d.
         kuriuo pritariama, kad Europos Komisija sudarytų Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimą
         EUROPOS SĄJUNGOS TARYBA,
         atsižvelgdama į Europos atominės energijos bendrijos (Euratomo) steigimo sutartį, ypač į jos 101 straipsnio antrą pastraipą,
         atsižvelgdama į Europos Komisijos rekomendaciją,
         kadangi turėtų būti sudarytas Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimas,
         PRIĖMĖ ŠĮ SPRENDIMĄ:

            Vienintelis straipsnis
            Europos Komisijos sudarytas Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEPO) susitarimas patvirtinamas.
            Susitarimo tekstas pridedamas prie šio sprendimo.

            Priimta Briuselyje 2018 m. lapkričio 19 d.

                  Tarybos vardu

                  Pirmininkė

               F. MOGHERINI